Teoriala linguistiko

Teoriala linguistiko esas fako di la linguistiko qua studias la precipua aspekti de ula naturala linguo, nome lua strukturo, e quale la personi qui uzas ta linguo interkomunikas, quale esas la kunmezurebla karaktestiki di omna lingui, quala konoco ula persono bezonas por uzar ula linguo, e quale l'infanti aquiras kapaceso pri uzar ula linguo.

L'aspekti di ula linguo qui ordinare judikesas kom la maxim importanta di teoriala linguistiko esas sintaxo, fonologio, morfologio e semantiko. Quankam fonetiko kelkafoye konfundesas kun fonologio, ol exkluzesas de teoriala linguistiko: fonologio esas la fako di la linguistiko qua studias quale funcionas la  sistemo di foni de singla linguo, inkluzite la fonemi, la silabi, l'emfazo (acentizo) dum la pronunco, edc., kontre ke la fonetiko studias quale la foni produktesas e perceptesas da la homi. La psikolinguistiko (to esas, la fako di la psikologio qua studias quale la homi aquiras la kapaceso pri parolar, e qual aspekti psikologiala e nevrologiala permisas la homi lernar ula llinguo) e la sociolinguistiko (to esas, la studio di la diferanta aspekti de ula socio qui influas l'uzo di ula linguo) ank exkluzesas de la teoriala linguistiko.

 Referi 

Kategorio:Linguistiko